Virallinen lehti nro C 398 , 21/12/1998 s. 0035



A4-0434/98 Päätöslauselma komission kertomuksesta 12 päivänä huhtikuuta 1994 annetussa neuvoston asetuksessa (EY) N:o 844/94 säädettyjen toimenpiteiden yleisestä vaikutuksesta. Asetuksella jatketaan 28 päivään huhtikuuta 1999 asti «jos rakennat, romuta» -järjestelmää, joka liittyy sisävesiliikenteen rakenteellisista parannuksista 27 päivänä huhtikuuta 1989 annetulla neuvoston asetuksella (ETY) N:o 1101/89 käyttöön otettuihin toimenpiteisiin (KOM(97)0555 - C4-0466/98) Euroopan parlamentti, joka - ottaa huomioon komission kertomuksen (KOM(97)0555 - C4-0466/98), - ottaa huomioon yhteisön sisävesiliikenteen aluskapasiteettia koskevista toimintalinjoista vesiliikenteen edistämiseksi 27. huhtikuuta 1989 annetun neuvoston asetuksen (ETY) N:o 1101/89, - ottaa huomioon liikenne- ja matkailuvaliokunnan mietinnön sekä budjettivaliokunnan lausunnon (A4-0434/98), A. ottaa huomioon, että vuodesta 1989 lähtien on toteutettu toimia sisävesikuljetusmarkkinoiden rakenteellisen ylikapasiteetin vähentämiseksi, B. ottaa huomioon, että nämä toimet olivat kahdenlaisia: toisaalta maksettiin romutuskorvauksia aktiivikäytössä olevan aluskapasiteetin vähentämiseksi, toisaalta toteutettiin toimia uusiin aluksiin tehtävien investointien hillitsemiseksi koordinoidun romutusohjelman aikana («vanha uudesta» -sääntö), C. ottaa huomioon, että yllä mainitun asetuksen N:o 1101/89 10 artiklan 5 kohdassa säädetään, että komissio toimittaa 31. joulukuuta 1996 mennessä Euroopan parlamentille ja neuvostolle kertomuksen, jossa arvioidaan tämän asetuksen mukaisten toimien yhteisvaikutus, D. huomauttaa, että komission esittämä kertomus sisältää kyllä arvion siitä, miten «vanha uudesta» -säännön soveltaminen on vaikuttanut sisävesikuljetusmarkkinoihin vuonna 1990 käyttöönotetun romutusohjelman jälkeen, mutta että kertomus esitettiin vasta runsas vuosi asetuksessa säädetyn määräajan jälkeen, E. toteaa, että tämä viivästys vaarantaa vakavasti tämän kertomuksen käyttökelpoisuuden ja sen vaikutuksen yleisesti ottaen; 1. Huomauttaa, että jäsenvaltioissa, joita asia koskee, on yhteisön romutusohjelman mukaisesti perustettu romutusrahastoja; Itävalta luetaan kuuluvaksi näihin jäsenvaltioihin 1. tammikuuta 1995 tapahtuneen liittymisen jälkeen; 2. Ottaa huomioon, että kokonaiskustannukset ohjelmasta vuosina 1990 - 1996 olivat noin 206 miljoonaa ecua, ja että niiden rahoituksesta vastasivat teollisuus, jäsenvaltiot ja yhteisö; 3. Toteaa, että saman ajanjakson kuluessa, eli 1. tammikuuta 1990 ja 31. joulukuuta 1996 välisenä aikana, romutettiin noin 1 940 860 tonnia kapasiteettia ja 72 404 kW työntöalusten käyttövoimaa ja 736 620 tonnia uutta kapasiteettia otettiin käyttöön sisävesikuljetusmarkkinoilla; 4. Toteaa, että näin ollen on selvää, että kapasiteetin vähentymisen johdosta keskimääräinen aluskapasiteetti on kasvanut ja että tuottavuus on siten parantunut, erityisesti säiliöalusten osalta; 5. Ilmaisee olevansa tyytyväinen tämän yhteisön, jäsenvaltioiden ja teollisuuden välisen koordinoidun toiminnan onnistumiseen ja toteaa, että tavoite poistaa markkinoilta 10 % kuivalastialuskapasiteetista ja 15 % säiliöaluskapasiteetista saavutettiin vuonna 1990; 6. Toteaa tässä samassa yhteydessä, että viimeisimmällä romutusohjelmalla (1996 - 1998) on äskettäin saatujen tietojen mukaan edelleen vähennetty yhteisön aluskapasiteettia noin 15 %:lla; 7. Katsoo, että romutusohjelma toteutettiin onnistuneesti ja että se paransi kysynnän ja tarjonnan välistä tasapainoa sisävesiliikenteessä; 8. Kiinnittää kuitenkin huomiota siihen seikkaan, että romutusohjelmalla on huomattavasti vähennetty pienempien alusten lukumäärää; pienempiä aluksia tarvitaan pienillä vesiväylillä liikkumiseen ja ne ovat välttämättömiä tämän liikennemuodon säilymiselle elinkelpoisena; 9. Huomauttaa, että tämän alan markkinoiden vapauttamista ajatellen olisi voitava ottaa käyttöön kriisimekanismi heti kun vakava markkinahäiriö uhkaa sisävesikuljetusmarkkinoiden moitteetonta toimivuutta tai kysynnän ja tarjonnan välistä tasapainoa; 10. Kehottaa puhemiestään välittämään tämän päätöksen neuvostolle, komissiolle sekä merenkulusta Reinillä vastaavalle keskuskomitealle ja Tonavan merenkulkukomitealle.